寄馬竹岡
作者：張埴
朝代：宋

paragraphs: 竹岡先生一世賢，如何斷我百十弦。
苦哉幾枕黄鶴夢，天風吹到吳江邊。
先生手提綠玉鞭，跨馿與我說去年。
夢中記得去年別，縛雞提酒送上船。
明年奇章觀前泊，捩手烹雞持酒酌。
飽歌醉舞插梅花，幾夜月中記說著。
誰知相逢劉太史，拭目雲烟新落紙。
便從太史使之年，恁時祗謂黄河底。
書生歡喜斯文壽，囑下楚雲樓上酒。
菊花九日是明朝，遥望長眉三稽首。